Kirsi Kaulanen, *Välittäjä*, 2023.
**Välittäjä** on kuvanveistäjä Kirsi Kaulasen Mauno Koiviston muistomerkki, joka paljastettiin Helsingin Pikkuparlamentin puistossa 25. marraskuuta 2023, jolloin oli kulunut sata vuotta Koiviston syntymästä.

Teos on kaksiosainen. Veistos on kuusi metriä korkea ja viisitoista metriä pitkä. Se on valmistettu ruostumattomasta teräksestä.

Kilpailu ja omistus
-------------------

Kirsi Kaulasen ehdotus voitti valtioneuvoston kanslian järjestämän presidentti Mauno Koiviston muistomerkin suunnittelukilpailun vuonna 2021. Kilpailuun osallistuminen oli avoin kaikille suomalaisille ja Suomessa pysyvästi asuville ammattitaiteilijoille. Kilpailuun osallistui 110 hyväksyttyä teosehdotusta. Kilpailussa palkintosijoille sijoittuivat Matti Vesanen ja Pauno Pohjolainen. Tunnustuspalkinnon saivat Nestori Syrjälä, Anssi Pulkkinen ja Markus Kåhre.

Valtioneuvoston kanslian tilaaman *Välittäjä*-teoksen hankintasopimuksen arvo oli 1 035 000 euroa. Tilaaja lahjoitti valmiin teoksen osaksi Helsingin kaupungin taidekokoelmaa.

Osat ja paljastus
-----------------

Veistoskokonaisuuteen kuuluu kaksi osaa ja kaareva, matala harmaagraniittinen kivi, jossa lukee versaalikirjaimin "MAUNO KOIVISTO 1923–2017". Veistos sijaitsee puiston keskikäytävän pyöreässä osassa. Kiillotettua metallia oleva veistos on valaistu pylväissä ja maassa olevilla värillisillä valoilla. Puistossa ollut Eila Hiltusen *Menneet ritarit* (2006) siirrettiin puiston koilliskulmaan.

Paljastustilaisuudessa puhunut pääministeri Petteri Orpo sanoi puheessaan, että muistomerkki kuvaa Mauno Koiviston roolia presidenttinä idän ja lännen välissä. Presidentti Sauli Niinistö totesi, että aikamme kaipaa vakautta ja jatkuvuutta. Muistomerkin paljastaminen on myös osa tätä työtä, se on lenkki sukupolvien ketjussa. Niinistön mukaan muistomerkki osoittaa suuntaa eilisestä huomiseen.

Kuvanveistäjä Kirsi Kaulanen totesi puheessaan paljastustilaisuudessa näkevänsä muistomerkin kaarissa presidentti Mauno Koiviston nousujohteisen uran, kaaren, joka huipentui Suomen liittymiseen Euroopan unioniin. Kaulanen haastoi kaikkia miettimään, kuinka jokainen voi omalta osaltaan edistää rauhaa ja ystävyyttä, sisäisen ja ulkoisen rauhan välittäjänä. Kaulasen mukaan veistos koostuu kahdesta osasta, jotka kuvaavat presidentti Koiviston luonteenpiirteitä. Toinen puoli on vapaa ja turvallinen, filosofinen ja pohdiskeleva. Toinen puoli on särmikkäämpi, ongelmia ratkaiseva, humoristinenkin. Näiden tilojen välille jää tila kokijalle.

Kaulanen kuvasi teoksensa muotokieltä nousevaksi: Satamatyöläisestä tohtoriksi, pääministeriksi ja presidentiksi. Veistoksen muodot kasvavat kohti Eduskuntataloa.

Vastaanotto
-----------

Teoksen suunnittelukilpailun ratkettua *Helsingin Sanomien* kriitikko, musiikkitieteilijä Sini Mononen kirjoitti 1. syyskuuta 2021, että voittajateos *Välittäjä* tuo mieleen Kirsi Kaulasen Helsingin Musiikkitalon aulaan suunnitteleman teräsveistos *Gaian* (2011). Hänen mukaansa samankaltaista juhlavuutta voi odottaa *Välittäjältä*. "Onnistuneen valaistuksen avulla muistomerkki on valmistuttuaan enemmän kuin staattinen patsas. Parhaimmillaan se elää valon vaihtelussa vuodenaikojen ja kulttuurin mukana."

Kuvia teoksesta
---------------

* Teos kuvattuna sivustaTeos kuvattuna sivusta
* Teos kuvattuna pohjoisestaTeos kuvattuna pohjoisesta
* Osa teoksestaOsa teoksesta
* Yksityiskohta teoksestaYksityiskohta teoksesta
* Teoksen lähellä oleva graniittiosaTeoksen lähellä oleva graniittiosa

Lähteet
-------

1. 1 2  Presidentit | Mauno Koivisto saa muistomerkin Helsinkiin *Helsingin Sanomat*.  14.7.2023. Viitattu 26.11.2023.
2. ↑  Tietoja kilpailusta – Presidentti Mauno Koiviston muistomerkin suunnittelukilpailu *koivistomuistomerkki.fi*. Viitattu 26.11.2023.
3. 1 2  Presidentti Mauno Koiviston muistomerkki paljastetaan lauantaina 25.11. *Valtioneuvosto*.  14.11.2023. Viitattu 26.11.2023.
4. 1 2  Taide | Presidentti Mauno Koiviston muistomerkin suunnittelukilpailun voitti Kirsi Kaulanen – tältä teos näyttää *Helsingin Sanomat*.  31.8.2021. Viitattu 1.1.2024.
5. 1 2 3  Presidentti Mauno Koiviston muistomerkki paljastettiin Helsingissä – muistomerkin kaksi osaa kuvaa luonteenpiirteitä *Yle Uutiset*.  25.11.2023. Viitattu 26.11.2023.
6. ↑  Marita itävuori: "Presidentti Koiviston elämänkaari vaikuttavin asia" – porvoolaisen Kirsi Kaulasen veistos "Välittäjä" presidentti Koiviston muistomerkiksi *Uusimaa*.  2.9.2021. Viitattu 26.11.2023.
7. ↑  Kommentti | Presidentti Mauno Koiviston muistomerkin täysi potentiaali voi tulla esiin onnistuneella valaistuksella *Helsingin Sanomat*.  1.9.2021. Viitattu 26.11.2023.

Aiheesta muualla
----------------

* Teosehdotusten esittely, Presidentti Mauno Koiviston muistomerkin suunnittelukilpailu
	+ Välittäjän luonnosehdotus